Chrám Ochrany Bohorodičky (Samokovský monastier)

Chrám Ochrany Bohorodičky () je monastiersky chrám Bulharskej pravoslávnej cirkvi z prvej polovice 19. storočia, ktorý sa nachádza v meste Samokov v Sofijskej oblasti v juhozápadnom Bulharsku. Je súčasťou Samokovského monastiera Ochrany Bohorodičky.

Budova má pridelený štatút kultúrnej pamiatky národného významu.

Chrámový sviatok Ochrany Presvätej Bohorodičky sa slávi 1. októbra.

 Iné názvy 
Chrám je známy aj ako Chrám Ochrany presvätej Bohorodičky (), alebo Chrám ženského metochionu ().

 Lokalita 
Pohľad na chrám zo severu|náhľad|vľavo
Chrám Zosnutia Bohorodičky sa nachádza v areáli Samokovského monastiera Ochrany Bohorodičky v juhovýchodnej časti mesta Samokov na bulváre „Car Boris III“ (, doslova bulvár cára Borisa III.) č. 77 v blízkosti stavieb Chrámu svätého Mikuláša a Metropolitného chrámu Zosnutia Bohorodičky.

 Dejiny 
Súčasný Chrám Ochrany Bohorodičky bol postavený predovšetkým preto, že v druhej polovici 30. rokov 19. storočia už pôvodný chrám nestačil vzrastajúcej populácii monastiera, keďže počet mníšok v tom čase už dosiahol sto. V roku 1837 monastier obdržal ferman (oficiálny sultánsky súhlas) na výstavbu nového monastierskeho chrámu a v ten istý rok bol položený základný kameň a začalo sa s výstavbou. Chrám bol následne postavený v rokoch 18371839 na mieste staršieho menšieho monastierskeho chrámu z roku 1818.

V roku 1928 bol budove pridelený štatút národnej starožitnosti. V roku 1972 bol budove pridelený štatút kultúrnej pamiatky miestneho významu. V roku 2008 bol budove pridelený štatút kultúrnej pamiatky národného významu.

Chrám je v súčasnosti (2026) plne funkčným chrámom Bulharskej pravoslávnej cirkvi a konajú sa v ňom pravidelne Božské liturgie.

 Charakteristika 
Pohľad na chrámovú zvonicu cez okno v monastierskom múre|náhľad|vľavo
Autormi chrámu boli trevnenskí staviteľskí majstri, keďže budova odráža prvky trevnenskej architektonickej školy, pričom s najväčšou pravdepodobnosťou bol autorom chrámu významný trevnenský architekt Dimităr Sergiuv. Sergiuva ako autora stavby určuje aj významný bulharský architekt Nikolaj Tuleškov.

Chrám je postavený ako trojloďová pseudobazilika s jednou apsidou, predsieňou a emporou. Vo východnej časti je budova chrámu zakončená päťstennou apsidou. Na západnej strane chrámu sa nachádza otvorená predsieň nad ktorou sa nachádza zvonica. Strecha chrámu je sedlová.

Vonkajšia fasáda budovy je slabo členená, má však niektoré charakteristiky, typické pre architektúru bulharského národného obrodenia. Charakteristické sú malé okná ukončené vo vrchnej časti polkruhovými arkádami. Typické je aj striedanie radov kameňov s dvojradmi tehál. Západná fasáda je len tehlová. 

Centrálna loď je od bočných lodí oddelená dvomi radmi po štyroch stĺpoch. Stĺpy sú ozdobné, vo vrchnej časti zakončené kamennými hlavicami, ktoré sú zdobené rastlinnými motívmi. Vo vrchnej časti sú jednotlivé stĺpy v stĺporadí prepojené arkádami. Jednotlivé chrámové lode sú vo vrchnej časti ukončené valcovými klenbami.

 Výzdoba interiéru 
 Ikonostas a ikony 
Ikonostas je z roku 1865, je pozlátený a je dielom samokovského rezbára Stojča Fandăkova. Dvere ikonostasu vyzdobil maľbami Dimităr Christov Zograf.

Autormi časti ikon v chráme sú významní ikonopisci Christo Dimitrov, Dimităr Christov Zograf, Ivan Ikonopisec a Nikola Obrazopisov. Dimităr Christov Zograf je autorom veľkých ikon ikonostasu, na ktorých sú zobrazení napríklad: Kristus Pantokrator, Hodegetria, svätí Cyril a Metod, svätý Ján Zlatoústy, alebo Mikuláš z Myry.

 Ďalšie prvky drevorezby 
Hodnotnou umeleckou drevorezbou sú zhotovené aj biskupský trón, oltárne cibórium a proskynetáriá. Tak ako pri ikonostase, aj u týchto prvkov je autorom samokovský rezbár Stojčo Fandăkov.

 Fresková výzdoba 
Časť freskovej výzdoby v chráme je dielom zografov zo samokovskej umeleckej školy. Tieto fresky boli zhotovené v priebehu 19. storočia a pokrývajú časti chrámových stien, ako aj klenieb. Najvýznamnejšiu freskovú výzdobu z tohto obdobia predstavuje scéna zobrazujúca Ochranu Bohorodičky, ktorá sa nachádza v predsieni chrámu a ktorej autorom je Zacharij Zograf. V scéne je zobrazená Bohorodička, ako rozprestiera plášť nad svätým Ivanom Rilským a významnými občanmi Samokovu.

V chráme sa nachádza aj novšia fresková výzdoba, ktorá pochádza z posledných desaťročí 20. storočia a chrámu bola venovaná vtedajšími prominentami režimu Lily Ivanovovou a neskorším tzv. bossom šedej ekonomiky (zaoberal sa prevodom financií komunistického režimu do západných bánk), Iľjom Pavlovom. Táto neskoršia fresková výzdoba nemá významnú umeleckú hodnotu.

 Štatút a dôvod pamiatkovej ochrany 
Kategória: kultúrna pamiatka národného významu

Dátum zapísania do zoznamu kultúrnych pamiatok: 1928 (ako národná starožitnosť), 1972 (ako kultúrna pamiatka miestneho významu), 2008 (ako kultúrna pamiatka národného významu)

Dôvod ochrany: architektonicko-staviteľská a umelecká hodnota stavby

 Galéria 

 Referencie 

 Iné projekty 

Kategória:Pravoslávne chrámy v Bulharsku 
Kategória:Kultúrne pamiatky v Bulharsku
Kategória:Stavby v Samokove
Kategória:Kostoly zasvätené Ochrane Presvätej Bohorodičky
Kategória:Architektúra z 1839
Kategória:Kostoly z obdobia bulharského národného obrodenia